Kim Edberg Andersen (DD), 2024-04-24:
Jeg plejer faktisk at stå klar, men det gik simpelt hen lige pludselig så stærkt.
Det havde jeg faktisk forventet, så jeg havde timet min gang herop efter det.
Det er jo en ret spændende debat om, om regeringen har brudt loven eller de ikke har.
Det er da en ret spændende debat.
Det er jo en lidt anden debat, så jeg vil forsøge at forholde mig lidt til talen.
Vi har faktisk svinget lidt, inden vi blev enige om ikke at støtte forslaget, for vi har også været for forslaget.
Der er meget at sige i forhold til, at der da kan være en sag i at argumentere for, at måden, det her bliver beregnet på, er forkert, men man må også som danmarksdemokrat indrømme, at det er rigtig underligt at skulle stå i den her debat, fordi vi slet ikke er en del af gruppen af partier, der står bag.
Så nu skal jeg stille mig op til noget, som I så bagefter laver et hemmeligt møde til at snakke om.
Der kunne man måske godt have taget det internt.
Det er ikke, fordi jeg ikke synes, at I er nogle fantastisk kolleger og dygtige på jeres felt, men det er jo sådan lidt for os, der står uden for klimaloven, en lidt underlig ting at skulle forholde sig til.
Vi havde en forespørgsel, og lige pludselig vupti fandt man 1,6 mio. t CO 2 i løbet af sådan en forespørgselsdebat på noget lavbundsjord, der havde afgasset hurtigere, end man regnede med, og jeg kan huske det, fordi jeg faktisk er blevet rost af ministeren nu her tidligere.
Sådan som debatten var dér, kunne jeg godt regne ud, at man jo var i mål, og det tænkte jeg godt nok var heldigt, så jeg kan da godt forestille mig, at tanken om det her er kommet derfra.
Det kan jeg tillade mig sige, for jeg er jo ikke en del af klimaloven, så jeg kommer ikke i klaskehøjde af at sige det på den måde, men vi skal kunne stole på tallene.
Det bliver vi nødt til at kunne.
Det er jo så ikke det første forslag i dag, vi har.
Så måske skulle de folk sætte sig ned og drikke en kop kaffe og så blive enige om, at det skal vi som udgangspunkt kunne.
For jeg kan godt forstå frustrationen, hvis jeg sad i den anden ende og lige pludselig fik den her bombe smidt.
Det kan jeg godt, men set fra Danmarksdemokraternes side kan jeg faktisk også være bekymret.
Det er nok mere den der med 2024-2026-målet, som kunne være bekymrende.
Grunden til, at det kan være bekymrende for Danmarksdemokraterne, er, at hvis man lige pludselig smider en ny bombe ind og får nogle andre til at regne, og de 1,6 mio. t CO 2 , som man fandt ved afgasningen, så ikke er der, så kunne jeg godt forestille mig nogle partier og en regering, som har lyst til at skrue endnu højere op for dieselafgift, for CO 2 -afgift til landbrug osv., så man rigtig kan få slået alt uden for de store byer ihjel lynhurtigt.
Så det var jo faktisk det, som svingede mig over til at sige, at hvis I skal til at regne om på det her, så kunne vi andre, der rent faktisk skal leve med det, nok have brug for at få en lidt kortere respit end 6 måneder.
Det er jo nok os, der også skal leve med det.
Vi må ikke have køer, vi må godt have solceller.
Det er os, der skal leve med det.
Selv ude ved os er vi omstillingsparate og gør alt, hvad vi kan, for at føre grøn energi ind til byerne, men det er bekymringen.
Kommer partierne fra klimaloven så tilbage og siger, at vi ændrer på det og gør noget, så vi sikrer, at regeringen ikke gør noget ulovligt, og vi så regner det hen og laver det her gennemsnit hen imod igen et politisk sat mål, der død og pine skulle hedde 2030, så kan vi nok bedre leve med, at I finder den løsning 5 år ude i fremtiden.
Det er vi faktisk også i Danmarksdemokraterne.
Vi bliver altid skudt i skoene, at vi ikke er, og jeg er overrasket over Socialdemokraterne, der plejer at sidde på spring for at kaste sig over Danmarksdemokraterne.
Det, vi siger, er, at politikerne skal holde op med at blande sig i alting hele tiden.
Så skal vi sætte rammerne, for i Danmarksdemokraterne mener vi, at vi skal nå 70 pct.
Det, vi siger, er, at vi skal gøre det med hovedet og med fornuften, og så kan vi godt leve med, at det måske er i august 2031, vi når derhen.
Jeg er klar over, at mange af klimapartierne har meldt sig meget skarpt ind på det.
Det er altså ikke så vigtigt for os.
Vi skal sikre et godt samfund.
Vi skal sikre, at vi alle sammen kan være i det her, også økonomisk.
Og er det i 2031, lever vi i Danmarksdemokraterne med det.
Selvfølgelig – selvfølgelig – og det vil jeg også gerne medgive partierne bag det her forslag, er det problematisk, hvis en juraprofessor går ud og siger, at regeringen ikke overholder klimaloven, for det er jo alle andre partier herinde, der har brugt klimaloven til at slå sig selv på brystet med, og så skal man overholde loven, uanset om man sidder i regeringen eller uden for, men det er et slagsmål, I burde tage internt, og så kunne Danmarksdemokraterne, som står udenfor med en fornuftig holdning til, at vi når i mål med hovedet og ikke med skåltalerne, have brugt tiden et andet sted i dag.
Tak for ordet.